Nog vier liggame gevind ná boot op Vaal omslaanDie dodetal staan nou op vyf nadat die boot Saterdag omgeslaa het (Foto: SA Polisie) Die liggame van vier mans wat vermis was sedert hul boot Saterdagmiddag op die Vaalrivier omgeslaan het, is nou ook gevind. Maroela Media het die naweek berig die boot het in die omgewing van Spider Valley Road omgeslaan. Brig. Mathapelo Peters, Gautengse polisiewoordvoerder, het gesê lede van die polisie se duikeenheid het vier liggame Sondag in die Sasolburg-omgewing in die Vrystaat gevind. “Die boot is ook gevind en uit die rivier gehaal,” het sy gesê. Dit bring die dodetal ná die voorval op vyf te staan. Die liggaam van ŉ vyfde man is Saterdag reeds gevind. Die slagoffers is volgens die polisie almal tussen 30 en 45 jaar oud. “Die identiteit van die oorledenes kan nie bekend gemaak word tot hul naasbestaandes in kennis gestel is nie.” ŉ Man en ŉ vrou wat ook op die boot was, het die voorval oorleef. Volgens die man het water in die boot begin inlek voor dit omgeslaan het. Volgens Peters doen die polisie ŉ ondersoek na die oorsaak van die voorval. Dit sal in samewerking met die Suid-Afrikaanse Mariene Veiligheidsowerheid gedoen word. Lt.genl. Elias Mawela, Gautengse polisiehoof, het die reddingsduikers geloof vir hul deursettingsvermoë om te verseker die vermistes word opgespoor.